mannine mode man met
mannine?
sumisine. mammuyat' sine. mammelikula. mahilig nga agbuyat' sine/pelikula.
isu a ti man met mode 'toy panagblagko ita ket "mannine mode" hehe! ta agipanablaagak man met basit maipapan iti sine.
wen, maysa met datao a mahilig nga agbuya iti pelikula. ngem kadagitoy laengen a panawen a medio lumakaddoganen datao. ta idi ubingak, adayo ti pagsinean, manmano a makabuya datao. saan pay met unay nga uso ti tv idi. wenno betamax. wenno vhs koma. ti ketdi malagipko, adda idi no kua umay agpabuya iti sine iti bariomi. agipatakderda iti naaladan a kubong a yan ti telon, ket rinabii nga agipabuyada kadagiti kadaanan a blak-en-wayt a tagalog a pelikula da fernando poe, leopoldo salcedo, jess lapid, kdpy. agsingirda iti manalapin sa kada tiket.
ay, wen, kadaananak a tao, kunayon sa. taga-barbarioak la ngarud, taga-aw-away. sa ket awan pay elektrisidad idi iti ilimi. 1970s idi elementariak (naggredwanak idi 1975), martial law baby la ngarud piman. 1980s idi haiskulak (tersera aniok idi 1983 a pinaltooganda ni ninoy aquino, rugi ti politisasion ti ubing a nakemko kadagidiay a panawen a maka-macoy amin a tattao iti yanmi, idoloda ni leonie perez ken/wenno ni caloy padilla [a timmallikud iti kinatibakna ket nakikumplot iti rehimen ni macoy, hmmm]; estambayak idi 1986 a napatakias ni macoy ken nagpresidenta ni corykong). isu a 70s-80s datao, sika. ngem 90s pay, a, met.
ngem sabali man ti turong ti saritakon... aguray. sine gayam, aya, ti sarsaritaek. 'ton maminsan 'garuden dayta marmarsiallo beybi.
wen, ita la nga uson ti multimedia computer, cd, vcd, dvd nga en-enjoyek metten, a, ti sinsine. kaaduanna ngamin nga iti kompiuter nga agbuybuyaak iti sine. wenno iti vcd player. no dadduma, mapanak met bumuya iti pagsinean no kayatko a ma-feel a talaga ti effects ti pudno a pelikula iti widescreen (dolby sorround sound, thx, etc.) aglalo no dagitay' star wars kada matrix kada lord of the rings a tipo a sine a saysayangmo laeng ti agbuybuya no iti pirated a vcd nga ala iti uneg ti pagsinean a nasipnget ken no kua ket makitam pay dagitay tumakder nga agbuybuya wenno mangngegmo ti panagbaenda! wen, a, ta dimo a mananam ti f/x a nairanta kadagitoy a pelikula, a masagrapmo laeng no buyaem iti widescreen wenno iti original a vcd/dvd no adda bukodmo napintas nga audio/video system wenno theatre system iti balayyo wenno kuartom.
itatta, agarup rinabii nga agbuyaak iti sinen (iti computer). kaduak no kua dagiti ubbingko (da sadiri, sirmata, ken imnas). nupay no kaduak ida ket siempre dagitay animated wenno cartoons ti pagaayatda. ngem mahiligda metten iti action, adventure, war ken uray pay horror (diak ketdi ida pagbuybuyaen kadagitay nadara wenno violent). ti obrak ket agdawnlodak lattan iti internet iti mabuya. ay, bay-amon a tiliwendak (yad-adayom, apo!), ngem saan a maliklikan no adu met pagalaan ken pakaalaan iti movies iti internet ngaminen, sulisog a di masarkedan. ala, ket itattan, adun ti koleksionko iti kadaanan a pelikula, dagitay klasik a blak-en-wayt, dagitay silent movie a circa 1914-1920s (kayatanmi a buybuyaen kadagiti putotko dagiti comedy a silent movie da charlie chaplin ken da laurel and hardy) ken dagitay pelikula idi 1930s, 1940s, 1950s, dagitay kobkoboy wenno spaghetti western ni sergio leone a nagbidbidaan da clint eastwood, charles bronson, lee van cleef kdpy. kasta met dagita klasik a puraw-ken-nangisit ni akira kurusawa a kas iti yojimbo, seven samurai, rashomon ken adu pay. ay, adu pay, a, 1960s, 1970s, 80s, 90s pay nangruna dagitay nagab-abak iti oscars ken dagitay mapilpili a top 100, top 200 a "greatest films" (in-inutak dagitoy a "top films" tapno makompletokto ti koleksionko, hmm).
hmm, pagsaritaantayto pay dagita ken adu pay maipapan iti sinsine kadagiti sumarsaruno a blag... mabalin pay a panablaagentayto ti maipapan met iti pelikula a pinoy--no apay a manmanoak nga agbuya iti sine a pinoy (kasla pagsaysayangak la ngamin iti napateg nga oras no kua, malaksid no dagitay lino brocka wenno ishmael bernal wenno lav diaz a pelikula, a.)
kabayatanna, nayaw-awan metten 'tay talaga nga ibagak koma no apay nagmannine mode dataon!
naammuak ngamin nga ipelikulada gayamen 'tay "da vinci code" a nobela ni dan brown! ket ni kano man tom hanks ti agakem a robert langdon! apuonayen, kustokusto la unay, intelektual-eskolar a nagbalin (kapilitan) nga imbestigador-con-spy a tipo a karakter. versatile nga aktor ni hanks, kabaelanna amin nga akmen (nagustuak man dagiti akemna iti forrest gump, cast away, apollo 13, saving private ryan, sleepless in seattle, you've got mail, etc.) magagaranak man, wen, ta nagustuak dayta a kontrobersial a nobela. talaga met nga unputdownable a makuna ta tallon sa la nga aldaw a binasak, sika, diak ininggaan, numuna ta ebook laeng ket kakaasiak a nagpuypuyat a nangsarsarinip iti palmko!) ngem sumangkapintas met daytay maysa pay, ken equally controversial, 'tay angels and demons a maipapan iti vatvatican, pappapa, il-illuminati, op-opus dei (nupay adu ti di nakapapati ken deus ex machina a nasagangko itoy a nobela) ket amangan no ipelikuladanto met.
afr_Latn fao_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn